Sakeredders: SAL het nóú R10 mjd. nodig | Netwerk24
Deur Elvira Wood 10 September 2020 15:40
Daar is nog geen teken van geld vir die SAL nie. Foto: Bloomberg
Die staat moet binne die volgende week die R10,3 miljard kry om die Suid-Afrikaanse Lugdiens (SAL) te red, of daar is 'n kans dat die lugdiens nie gered sal kan word nie.
Les Matuson en Siviwe Dongwana, die sakeredders wat by die SAL aangestel is, sê in 'n verklaring hulle het nog geen geld van die staat gekry nie.
As hulle nie die geld teen volgende week kry nie, twyfel hulle of die reddingsplan deurgevoer kan word, sê hulle in 'n verklaring wat Donderdag uitgereik is.
Louise Brugman, woordvoerder van die sakeredders, het aan Netwerk24 bevestig dat daar nog geen geld beskikbaar gemaak is nie.
Luidens die sakereddingsplan het die SAL sowat R10,3 miljard nodig om weer in bedryf te kan kom.
R2,2 miljard hiervan is nodig om skeidingspakkette te betaal.
Brugman sê ook daarvoor is nog geen geld beskikbaar nie ondanks die plan om onderhandelinge hieroor teen 16 September af te handel.
Die sakeredders sê hulle sal op 17 September weer belanghebbendes op hoogte bring van sake.
Die departement van openbare ondernemings het onlangs gesê hy praat met verskeie moontlike private beleggers en finansiers wat belang stel om in die "nuwe" SAL te belê.
Die sakeredders sê as hulle nie die geld teen volgende week kry nie, dan sal hulle op 18 September met belanghebbendes vergader oor die pad vorentoe.
Intussen het hulle reeds ooreenkomste gesluit om die huurkontrak van 33 van die lugdiens se 40 gehuurde vliegtuie te kanselleer.
Die sakeredders sê hulle hoop om die oorblywende kontrakte teen einde September te beëindig. Hulle sê as hulle nie 'n ooreenkoms kan bereik oor die huurkontrakte nie, sal hulle regstappe moet doen om dit te kanselleer.
Die departement van openbare ondernemings sê in reaksie op die sakeredders se verklaring, dat hy "binnekort" 'n aankondiging sal maak oor die "bronne vir geld" vir die lugdiens.
Die departement sê verder hy verwelkom die sakeredders se besluit om belanghebbendes in te lig oor die stand van sake.
"Die departement bly vol vertroue dat 'n oplossing betyds gevind sal word om die likwidasie van die SAL te vermy," lui 'n verklaring wat Donderdagmiddag uitgereik is.